Anexa 5

**Cadrul instituțional al UE pentru implementarea Convenției ONU privind drepturile persoanelor cu dizabilități**

Convenția ONU privind drepturile persoanelor cu dizabilități (Convenția) este un instrument puternic pentru a ajuta persoanele cu dizabilități, comunitățile locale și guvernele să exploreze modalități de îndeplinire ale drepturilor persoanelor cu dizabilități prin dezvoltarea și implementarea de măsuri legale, politice și practice.

Pentru a se asigura că aceste eforturi respectă cerințele Convenției și sunt puse în aplicare în mod efectiv și eficient, articolul 33 alineatul (2) din Convenția ONU privind drepturile persoanelor cu dizabilități (CDPD) impune statelor părți la Convenție stabilirea unui cadru instituțional pentru *promovarea, protejarea și monitorizarea punerii în aplicare a CDPD*.

Ca parte semnatară a Convenției ONU privind drepturile persoanelor cu dizabilități, Uniunea Europeană[[1]](#footnote-1) a înființat un cadru instituțional care promovează, protejează și monitorizează punerea în aplicare a convenției, în materie de competență a UE:

* Legislația și politica UE: nediscriminare, drepturile persoanelor care călătoresc,
* Finanțarea UE,
* Administrația publică europeană: selecția personalului, accesul la documente.

Acest cadru instituțional vine în completarea mecanismelor naționale de monitorizare, care trebuie să fie principalele organisme responsabile de promovarea, protejarea și monitorizarea implementării Convenției ONU în țările UE, contribuind la îmbunătățirea sinergiilor cu acestea.

Componența cadrului instituțional european, așa cum a fost revizuit în februarie 2017[[2]](#footnote-2), este:

* Parlamentul European (PE)
* Ombudsmanul european (OE)
* Agenția Europeană pentru Drepturile Fundamentale[[3]](#footnote-3) (AEDF)
* Forumul European pentru Dizabilități[[4]](#footnote-4) (FED)

Cadrul european pentru implementarea Convenției ONU privind drepturile persoanelor cu dizabilități colectează date și informații pentru a verifica dacă legislația UE și aplicarea acesteia sunt în concordanță cu prevederile Convenției.

**Modul în care membrii Cadrului UE monitorizează CDPD[[5]](#footnote-5)**

**Parlamentul European** monitorizează aplicarea legislației UE prin rapoarte de implementare, rapoarte privind drepturile omului, întrebări orale, studii și evaluări.

În special:

* Comisia pentru ocuparea forței de muncă și afaceri sociale (EMPL) este responsabilă pentru toate aspectele politicii sociale și pentru discriminarea bazată pe dizabilitate la locul de muncă și pe piața muncii;
* Comisia pentru libertăți civile, justiție și afaceri interne (LIBE) este responsabilă pentru protecția pe teritoriul UE a drepturilor cetățenilor, a drepturilor omului și a drepturilor fundamentale, precum și pentru măsurile necesare pentru combaterea tuturor formelor de discriminare, inclusiv bazate pe handicap, altele decât cele bazate pe sex sau care au loc la locul de muncă și pe piața muncii;
* Grupul de lucru al Biroului pentru egalitate și diversitate supraveghează măsurile administrative de punere în aplicare a CDPD în secretariatul general al Parlamentului.

O**mbudsmanul European** monitorizează proactiv activitățile administrației UE prin anchete și inițiative strategice. Exemple în acest sens sunt *ancheta privind respectarea drepturilor fundamentale în politica de coeziune a Uniunii Europene și utilizarea fondurilor pentru instituționalizarea persoanelor cu dizabilități*, scrisori adresate Comisiei Europene cu privire la *accesibilizarea, de către persoanele cu dizabilități, a site-urilor web și a instrumentelor online pe care le administrează* și despre *integrarea copiilor cu dizabilități în școlile europene*.

**Agenția Europeană pentru Drepturile Fundamentale**:

* colectează date fiabile, obiective și comparabile în întreaga Uniune Europeană și oferă analize independente;
* în cadrul Raportului privind drepturile fundamentale elaborează o secțiune privind evoluția implementării CDPD;
* stabilește indicatori privind drepturile omului pentru a evalua implementarea acestor drepturi, inclusiv pentru persoanele cu dizabilități (ex.: participarea politică a persoanelor cu dizabilități și dreptul acestora la o viață independentă).

**Forumul European pentru Dizabilități**:

* promovează în mod independent convenția prin campanii de sensibilizare și activități media, rapoarte, organizarea de audieri și evenimente, traininguri, activități de rețea și diseminarea informațiilor relevante către organizațiile sale membre europene și naționale pentru a consolida cunoștințele tehnice și capacitatea lor de advocacy, precum și implicarea părților interesate. Alte activități de promovare strategică sunt controlul respectării legislației și politicilor UE și acordarea de consultanță tehnică autorităților publice cu privire la aplicarea convenției[[6]](#footnote-6).
* monitorizează legislația UE pentru respectarea prevederilor Convenției ONU și primește plângeri cu privire la punerea în aplicare a acesteia;
* elaborează rapoarte alternative cu privire la punerea în aplicare a prevederilor CDPD la nivelul UE (ex.: raportul alternativ privind implementarea prevederilor CDPD de către Comitetul pentru drepturile persoanelor cu dizabilități, elaborat în 2015).

În ceea ce privește mecanismele naționale pentru monitorizarea implementării CDPD, Agenția Europeană pentru Drepturile Fundamentale[[7]](#footnote-7) oferă câteva informații și indicații despre cum ar putea fi acestea configurate. Aceste mecanisme sunt responsabile de promovarea, protejarea și monitorizarea punerii în aplicare a Convenției la nivel național în țările care au ratificat acest document, și pot lua diverse forme, cum ar fi:

* Organisme naționale privind egalitatea de șanse,
* Ombudsman (Avocatul poporului),
* Instituții naționale pentru drepturile omului,
* Comitete de monitorizare cu participarea reprezentanților organizațiilor implicate în drepturile persoanelor cu dizabilități.

Unele dintre mecanismele de monitorizare din diferite țări sunt organizate în rețele și cooperează la nivel european:

* Grupul de lucru pentru Convenția ONU privind drepturile persoanelor cu dizabilități al rețelei europene a instituțiilor naționale pentru drepturile omului[[8]](#footnote-8);
* EQUINET - rețeaua europeană a organismelor privind egalitatea de șanse, reunește peste 40 de organizații din peste 30 de țări abilitate să combată discriminarea pe o serie de motive, inclusiv dizabilitatea[[9]](#footnote-9);
* Rețeaua europeană a Ombudsmanilor[[10]](#footnote-10) - formată din aproximativ 95 de birouri din peste 30 de țări europene. Unii dintre membrii acesteia acționează ca organisme de monitorizare a implementării Convenției ONU.

1. Convenția a intrat în vigoare pentru UE la 22 ianuarie 2011 [↑](#footnote-ref-1)
2. Council of the European Union - Revised EU-level Framework Required by Article 33.2 of the UN Convention on the Rights of Persons with Disabilities; link: <http://data.consilium.europa.eu/doc/document/ST-6170-2017-INIT/en/pdf> [↑](#footnote-ref-2)
3. European Union Agency for Fundamental Rights (FRA) [↑](#footnote-ref-3)
4. **The European Disability Forum** [↑](#footnote-ref-4)
5. Sursa: Material prelucrat prin utilizarea informațiilor: <https://fra.europa.eu/en/theme/people-disabilities/eu-crpd-framework/monitoring> [↑](#footnote-ref-5)
6. Council of the European Union - Revised EU-level Framework Required by Article 33.2 of the UN Convention on the Rights of Persons with Disabilities; link: <http://data.consilium.europa.eu/doc/document/ST-6170-2017-INIT/en/pdf> [↑](#footnote-ref-6)
7. <https://fra.europa.eu/en/theme/people-disabilities/eu-crpd-framework> [↑](#footnote-ref-7)
8. The Working Group on the UN Convention on the Rights of Persons with Disabilities of the European Network of National Human Rights Institutions [↑](#footnote-ref-8)
9. the European Network of Equality Bodies [↑](#footnote-ref-9)
10. The European Network of Ombudsmen [↑](#footnote-ref-10)